ཆོས་རྒྱལ་སྲོང་བཙན་སྒམ་པོས།བལ་བཟའ་ཁྲི་བཙུན་དང་།རྒྱ་བཟའ་ཀོང་ཇོ་རྣམ་གཉིས་སྔ་རྗེས་སུ་བཙུན་མོར་ཁབ་ཏུ་བཞེས་པ་དང་།ལྷག་པར་བཙུན་མོ་རྣམ་གཉིས་བརྒྱུད་སྲིད་འདིར་གཞལ་བར་དཀའ་བའི་རྒྱལ་བའི་སྐུ་བརྙན་ཇོ་བོ་རྣམ་གཉིས་དང་།དེ་མིན་བྱམས་པ་ཆོས་འཁོར་མ།ཙན་དན་གྱི་སྒྲོལ་མ།གཞན་ཡང་དམ་པའི་གསུང་རབ་དང་།གཙུག་ལགསྨན་གཞུང་།སྐར་རྩིས་སོགས་མདོར་ན་སྐུ་གསུང་ཐུགས་རྟེན་ཁྱད་དུ་འཕགས་པ་དུ་མ་ནུས་བལ་ཡུལ་དང་།ཤར་ཁྲང་ཨན་སོགས་ཡུལ་གྲུ་ཁག་ནས་ཁབ་ལེན་རྡོ་ཡིས་ལྕགས་ཕྱེ་འདྲེན་པ་ལྟར་བོད་གངས་ཅན་པའི་བསོད་ནམས་ཀྱི་བགོ་སྐལ་དུ་གདན་འདྲེན་ཞུས་རྗེས།གོང་གསལ་སྐུ་གསུང་ཐུགས་རྟེན་རྣམས་བཞུགས་ཡུལ་གྱི་ལྷ་ཁང་སྟེ།ལྷ་ལྡན་གཙུག་ལག་ཁང་དང་།ར་མོ་ཆེ་གཙུག་ལག་ཁང་རྣམ་གཉིས་སྔ་རྗེས་སུ་བཞེངས་པར་མཛད་དོ།།